b'\n_START_ARTICLE_\nXubuntu\n_START_SECTION_\nNomenklat\xc5\xabra\n_START_PARAGRAPH_\nXubuntu pavadinimas yra sudarytas i\xc5\xa1 Xfce ir Ubuntu \xc5\xbeod\xc5\xbei\xc5\xb3. Xfce i\xc5\xa1 prad\xc5\xbei\xc5\xb3 buvo XForms Common Environment \xc5\xbeod\xc5\xbei\xc5\xb3 santrumpa, tuo tarpu Ubuntu Zul\xc5\xb3 ir Kos\xc5\xb3 kalbose rei\xc5\xa1kia \xe2\x80\x9e\xc5\xbemogi\xc5\xa1kumas kitiems\xe2\x80\x9c (angl. \xe2\x80\x9ehumanity towards others\xe2\x80\x9c). Sudurtas kaip Xubuntu, pavadinimas neturi jokios naujos konkre\xc4\x8dios prasm\xc4\x97s.\n_START_SECTION_\nTikslai\n_START_PARAGRAPH_\nXubuntu projektu siekiama pateikti paprast\xc4\x85 naudoti Ubuntu variant\xc4\x85 su Xfce grafine aplinka, sutelkiant d\xc4\x97mes\xc4\xaf \xc4\xaf integracij\xc4\x85, naudojimo paprastum\xc4\x85 ir na\xc5\xa1um\xc4\x85. Xubuntu kuriama ir pl\xc4\x97tojama dalies Ubuntu bendruomen\xc4\x97s.\n_START_SECTION_\nIstorija\n_START_PARAGRAPH_\nXubuntu i\xc5\xa1 prad\xc5\xbei\xc5\xb3 buvo numatyta i\xc5\xa1leisti tuo pat metu kaip ir Ubuntu 5.10 Breezy Badger, 2005\xc2\xa0m. spalio 13 d., bet iki to laiko darbo nebuvo susp\xc4\x97ta baigti. Metapaketas xubuntu-desktop buvo prieinamas dar iki oficialios Xubuntu versijos i\xc5\xa1leidimo. J\xc4\xaf \xc4\xafdiegus \xc4\xaf jau egzistuojan\xc4\x8di\xc4\x85 Ubuntu sistem\xc4\x85, galima pasirinkti naudoti Xfce grafin\xc4\x99 aplink\xc4\x85._NEWLINE_Pirmoji oficiali Xubuntu versija (6.06 Dapper Drake) pasirod\xc4\x97 2006\xc2\xa0m. bir\xc5\xbeelio 1 d._NEWLINE_2007\xc2\xa0m. spalio m\xc4\x97nes\xc4\xaf Jani Monoses prane\xc5\xa1\xc4\x97, kad palieka projekto vadovo post\xc4\x85 ir valdym\xc4\x85 perduoda \xc4\xaf Lionel Le Folgoc rankas. Folgoc vadovavo projektui iki 2008\xc2\xa0m. kovo, po jo \xc5\xa1ias pareigas u\xc5\xbe\xc4\x97m\xc4\x97 Cody A. W. Somerville. Somerville suk\xc5\xabr\xc4\x97 i\xc5\xa1sami\xc4\x85 ir lengvai suprantam\xc4\x85 strategij\xc4\x85 Xubuntu projektui, pavadint\xc4\x85 Xubuntu strateginis dokumentas (angl. Xubuntu Strategy Document).\n_START_SECTION_\nSistemos reikalavimai\n_START_PARAGRAPH_\nXubuntu reikalingas 32 bit\xc5\xb3 arba 64 bit\xc5\xb3 x86 ar x86_64 architekt\xc5\xabros procesorius._NEWLINE_Xubuntu galima \xc4\xafdiegti i\xc5\xa1 \xe2\x80\x9eDesktop\xe2\x80\x9c arba \xe2\x80\x9eAlternate\xe2\x80\x9c CD, tiek vienam, tiek kitam reikia 1,5 GB laisvos vietos stand\xc5\xbeiajame diske. \xe2\x80\x9eLive\xe2\x80\x9c (\xe2\x80\x9edesktop\xe2\x80\x9c) CD paleidimui reikalinga bent 192 MB RAM, o tik diegimui i\xc5\xa1 \xe2\x80\x9eDesktop\xe2\x80\x9c CD reikia 128 MB RAM. Diegiant i\xc5\xa1 \xe2\x80\x9eAlternatyviojo\xe2\x80\x9c (angl. Alternate) CD pakanka 64 MB RAM, nes naudojamas \xe2\x80\x9etekstinis\xe2\x80\x9c, o ne \xe2\x80\x9egrafinis\xe2\x80\x9c \xc4\xafdiegiklis, taip pat yra galimyb\xc4\x97s prieiti prie papildom\xc5\xb3 diegimo nustatym\xc5\xb3. \xc4\xaediegta sistema gali veikti turint 192 (arba netgi 128) MB RAM, ta\xc4\x8diau labai rekomenduojama tur\xc4\x97ti bent 256 MB RAM.'